Der er een grund til at du skal besøge Jorges hytte - og det er beliggenheden. Der er ikke mange steder, hvor du kan være off-grid og opleve ægte og total stilhed, og det var præcist dette vi gik efter; privat, stille og uden lysforurening. Og alt det fik vi. Vi var heldige med vejret og have nogle uforlignelige morgener, vågnede ved solopgang til fuglekvidder og solstråler gennem trætoppene. Lå i "hængekøjen" om aftenen og kiggede stjerner. (Jo, vi havde også kolde nætter, blæst og lidt regn - det var jo i marts).
Komfort kan man få mange steder. Privatliv og stilhed kommer med en pris - som man kan læse af mange af de anmeldelser, der er.
Vi var derfor velforberedte på at bo i Jorges hytte. Da min rejsepartner er en excellent chauffør og handyman var jeg hverken før eller i løbet af ferien bekymret for kørsel eller at være off-grid. Min 'chauffør' syntes køreturen var en sjov udfordring og jeg nød som co-pilot den smukke tur - hver gang. Ingen problemer med at finde vej efter Jorge havde været så venlig at guide os den første gang.
Jeg nød at stå op med solen, og faktisk også at tænde op i ovn og pejs hver morgen, lave en kop the og så bare sidde indpakket i tæpper på terrassen og lytte til vindens susen, fuglene pippen - og den bagvedliggende stilhed. Det er enhver ulejlighed værd!
Mine anbefalinger: Vi ankom søndag og have planlagt storindkøb - men alt var lukket (tak, Jorge for at give os dit vand!). Derfor kørte vi ned til Puigpynent om aftenen til en lokal café - og det var til gengæld en virkelig god idé! Vi fik både pizza, en hyggelig snak med venlige lokalt boende og vand med hjem. Køreturen var som nævnt ikke et problem for os. Tjek temperaturen hjemmefra! Det har været et usædvanligt koldt forår i hele Europa - endda med sne i Sahara. Som danskere er vi vant til isolerede huse - vi var forberedt på lidt kulde - men ikke fodkulde, så vi måtte ud og købe indesko.
Indstil dig på, hvad off-grid betyder - på godt og ondt. For os var det en velsignelse at slukke for wi-fi og mobiltelefoner og tænde pejsen i stedet. Omend man kommer til at lugte lidt af røg ;-)